*Jn13,8 Péter így szólt hozzá: „Az én lábamat nem mosod meg soha.” Jézus így válaszolt neki: „Ha nem moslak meg, semmi közöd sincs hozzám.”*

Péter a tőle megszokott módon gyors és határozott. Akkor is ha a tiltakozással elutasít valamit. Vélhetően annyira nincs is egyedül ezzel. Hányszor kerültünk hasonló helyzetbe, nem akartunk elfogadni valamit, mert nem tettünk érte semmit, cserébe sem akarunk tenni semmit stb.

Pedig Jézus nem azért ajándékoz, mert előre meg akarja vásárolni a viszonzást. Ő annyira szereti az embert, hogy akkor is ajándékoz, amikor tudja, nem lesz semmiféle viszonzás. Egyszerűen ajándékoz, a történetben Péternek egy lábmosást, nekünk, mai embereknek örök életet Vele, az Ő dicsőségében.

Jézus válasza a megváltásról beszél. Az a mosás, amit csak Ő végezhet, (azaz a bűnök végleges lemosása, eltörlése,) az adja az alapot a Vele való közösségre. A Szent és abszolút tiszta Isten közelébe csak tisztán juthatunk. Oly módon megtisztítva, ahogy csak a Kereszten kifolyt Vér képes tisztítani. Egyetlen, de elégséges mód, hit által elfogadva. Részed van már ebben? *Vadon Gyula*